དེ་ནས་གཡུ་འབྲུག་རི་བོའི་འདབས་རོལ་ན་ཆགས་པའི་བོད་བརྒྱུད་ནང་བསྟན་གྱི་ཀརྨ་བའི་དགོན་པ་བཀྲ་ཤིས་ཆོས་འཕེལ་གླིང་དང་རྒྱའི་སྐད་དུཟེར་བར་མཇལ།དགོན་པའི་ལི་ཐང་གི་གྲྭ་རྒན་ཞིག་གིས་ང་ཚོ་ལ་སྣེ་ལེན་དང་བཅས་ཡུལ་དེ་ཕྱོགས་ཀྱི་གནས་ཚུལ་སོགས་ཇ་འཐུང་ཞོར་དུ་མཚམས་སྦྱོར་བྱས།དགོན་སྡེ་འདི་འཇང་བོད་གཉིས་ཀྱི་ས་མཚམས་ན་ཆགས་ཤིང་ཐོག་མར་ཀརྨ་མི་བསྐྱོད་རྡོ་རྗེའི་སློབ་མ་འཇང་གི་གྲྭ་པ་ཞིག་གིས་ཐོག་མར་བཏབ།རྗེས་སུ་ཡུལ་འདིར་ཀརྨ་བ་ལ་བརྟེན་ནས་བཀའ་རྒྱུད་ཀྱི་དགོན་སྡེ་བཅུ་གསུམ་བཏབ།དེང་ཁམས་ཕྱོགས་ནས་ཕེབས་པའི་དགེ་འདུན་པ་ཉེར་གཅིག་ལྷག་དགོན་འདིར་བཞུགས།འཇང་ཡུལ་ལམ་ལིས་ཅང་ས་ཁུལ་དུ་སྔོན་མ་ནས་བོད་སྡེ་མང་ལ།དེང་གི་དུས་སུ་ཡང་བོད་ཀྱི་སྡེ་བ་གཉིས་དང་།ཀརྨ་བ་དང་ས་སྐྱ་བ།དགེ་ལུགས་པའི་དགོན་པ་འགའ་ཡོད་ལ།འཇང་མི་རིགས་ཀྱི་ཁྲོད་ན་བོད་བརྒྱུད་ནང་བསྟན་ལ་དད་པ་བྱེད་མཁན་མང་།ལ་ལས་སྟོན་པའི་ཆོས་ལུགས་ཟེར་བ་བོད་ཀྱི་གནའ་བོའི་སྟོན་པ་གཤེན་རབ་ཀྱི་ཆོས་ལུགས་ཡུལ་འདིར་དར་བ་ལ་ས་གནས་ཀྱི་གོམས་སྲོལ་དང་དད་མོས་སོགས་འདྲེས་ནས་ཡོད་པའི་ཆོས་ལུགས་ལ་དད།གཙོ་བོ་ལྷ་འབབ་པ་དང་མོ་རྩིས་ལུང་གསུམ་དང་གཞི་བདག་ལ་གསོལ་མཆོད་སོགས་བྱེད།གཞི་བདག་ནི་རང་རེའི་གླིང་སྒྲུང་དུ་བཤད་པའི་འཇང་ཕྲུག་གཡུ་ལྷ་ཐོག་འགྱུར་ཡིན་ལ།དགོན་པའི་ནང་སི་ཏུ་པཎ་ཆེན་ཆོས་ཀྱི་འབྱུང་གནས་ཀྱིས་བཙུགས་པར་བཤད་པའི་སྡོང་བོ་ཁྱད་མཚར་བ་ཞིག་འདུག་པ་སོགས་ངོ་སྤྲོད་གནང་བྱུང་།